รัฐบาลไทย-ข่าวทำเนียบรัฐบาล-‘บิ๊กอู๋’ เตือนนายจ้าง ตรวจใบอนุญาตทำงานต่างด้าว ก่อนมาทำทะเบียนประวัติ นับถอยหลัง ‘6 วัน’ กวาดล้างต่างด้าวผิด กม.
วันจันทร์ที่ 25 มิถุนายน 2561
‘บิ๊กอู๋’ เตือนนายจ้าง ตรวจใบอนุญาตทํางานต่างด้าว ก่อนมาทําทะเบียนประวัติ นับถอยหลัง ‘6 วัน’ กวาดล้างต่างด้าวผิด กม.
รมว.แรงงาน เตือนนายจ้างตรวจสอบใบอนุญาตทํางาน เอกสารของแรงงานต่างด้าวก่อนพามาดําเนินการ เน้นย้ํา เหลือเวลาอีก 6 วัน เท่านั้น ประกาศชัดไม่ผ่อนปรน ไม่ขยายเวลาพิสูจน์สัญชาติ จัดทําทะเบียนประวัติและขออนุญาตทํางาน 1 กรกฎาคมนี้ พร้อมตรวจเข้มการทํางานของแรงงาน ต่า
วันนี้ (25 มิ.ย. 61) พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยว่า กระทรวงแรงงาน ได้จัดระเบียบการทํางานของคนต่างด้าว สัญชาติกัมพูชา ลาว เมียนมา เพื่อให้ถูกต้องตามกฎหมาย ได้รับสิทธิประโยชน์และการคุ้มครองตามกฎหมาย ตามมาตรฐานสากล ซึ่งที่ผ่านมา ได้ประสานกับประเทศต้นทาง เข้ามาพิสูจน์สัญชาติในประเทศไทย และเปิดให้มีการจัดทํา/ปรับปรุงทะเบียนประวัติ ตรวจลงตรา (วีซ่า) และขออนุญาตทํางาน ณ ศูนย์บริการเบ็ดเสร็จ (OSS) โดยมีแรงงานที่ต้องพิสูจน์สัญชาติทั้งสิ้น 122,291 คน เป็น กัมพูชา 96,257 คน ลาว 8,327 คน เมียนมา 17,707 คน ซึ่งขณะนี้ดําเนินการไปแล้ว 113,411 คน คงเหลืออีก 8,880 คน เป็น กัมพูชา 8,146 คน ลาว 734 คน ส่วนแรงงานที่ต้องเข้าศูนย์ OSS ตามมติคณะรัฐมนตรี 16 มกราคม 2561 มีจํานวน 1,320,035 คน โดยดําเนินการไปแล้วภายใน 31 มีนาคม 2561 จํานวน 961,946 คน และต่อมามติ ครม.ได้มีการขยายเวลาให้เจ้าหน้าที่ในการดําเนินการให้แล้วเสร็จภายใน 30 มิถุนายน 2561 ซึ่งมียอดที่ต้องเข้าศูนย์ OSS ในระยะ 2 อีก 348,022 คน ขณะนี้ดําเนินการแล้ว 316,463 คน คิดเป็น 90.93 % คงเหลืออีก 31,559 คน คิดเป็น 9.07 % ข้อมูล ณ วันที่ 24 มิ.ย. 61
“ขอให้นายจ้างตรวจสอบใบอนุญาตทํางาน ว่าถูกต้องตามกฎหมาย หมดอายุหรือไม่ และเอกสารของแรงงานต่างด้าวก่อนพามาดําเนินการ เพื่อลดเวลาในการดําเนินการ ไม่ถูกแรงงานต่างด้าวหลอก และทันภายในกําหนด หากไม่ทันแนะนําให้กลับประเทศต้นทางก่อน แล้วกลับเข้ามาประเทศไทยอีกครั้งในรูปแบบการนําเข้าตามระบบ MOU ซึ่งขณะนี้เหลือเวลาอีก 6 วัน เท่านั้น จึงขอให้นายจ้างเร่งพาแรงงานต่างด้าวไปดําเนินการให้ทันภายในกําหนด โดยกระทรวงแรงงานพร้อมจะให้บริการเพื่ออํานวยความสะดวกให้กับนายจ้างและแรงงานต่างด้าวอย่างเต็มที่ และขอยืนยันชัดเจนว่ารัฐบาลจะไม่มีการผ่อนปรน ไม่ขยายเวลาอย่างแน่นอน พ้น 30 มิถุนายน 2561 ยังไม่มาดําเนินการ แรงงานต่างด้าวจะไม่สามารถอยู่และทํางานต่อไปได้ ซึ่งภายในช่วงสัปดาห์สุดท้ายจะมีแผนระดมกวาดล้างผู้กระทําผิดกฎหมายครั้งใหญ่ เริ่ม 1 กรกฎาคมนี้ หากพบคนต่างด้าวทํางานโดยไม่มีใบอนุญาตทํางานหรือทํางานนอกเหนือจากที่มีสิทธิจะทําได้ จะมีโทษปรับ 5,000 – 50,000 บาท และเมื่อชําระค่าปรับแล้ว คนต่างด้าวจะถูกส่งกลับออกไปนอกราชอาณาจักร และห้ามขออนุญาตทํางานภายใน 2 ปี นับแต่วันที่ได้รับโทษ ขณะเดียวกันนายจ้างที่จ้างคนต่างด้าวโดยไม่มีใบอนุญาตทํางานหรือทํางานนอกเหนือจากที่มีสิทธิจะทําได้ จะมีโทษปรับ 10,000 - 100,000 บาทต่อคนต่างด้าวที่จ้างหนึ่งคน หากกระทําผิดซ้ําต้องมีโทษจําคุกไม่เกิน 1 ปี หรือปรับตั้งแต่ 50,000 – 200,000 บาท หรือทั้งจําทั้งปรับ และห้ามจ้างคนต่างด้าวทํางานเป็นเวลา 3 ปี แห่งพระราชกําหนดการบริหารจัดการการทํางานของคนต่างด้าว พ.ศ.2560 และที่แก้ไขเพิ่มเติม อย่างไรก็ตาม หากแรงงานต่างด้าวที่ประสงค์จะทํางาน ในประเทศไทยจะต้องเข้ามาในรูปแบบการนําเข้าตามระบบ MOU เท่านั้น ทุกขั้นตอนของการใช้กฎหมายต้องถูกต้องชอบธรรม และสังคมยอมรับได้” รมว.แรงงาน กล่าวในท้ายที่สุด
สอบถามข้อมูลเพิ่มเติมได้ที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1-10 หรือโทร.สายด่วนกระทรวงแรงงาน 1506 กด 2 กรมการจัดหางาน
+++++++++++++++++++
กองเผยแพร่และประชาสัมพันธ์ / ปริยรณ พรหมสาขา ณ สกลนคร ภาพและข่าว / ศปก.ขับเคลื่อนการจัดทําทะเบียนประวัติและพิสูจน์สัญชาติแรงงานต่างด้าว ระยะที่ 2 ข้อมูล / 25 มิถุนายน 2561